《拟古思友》
元代·郭奎

鹖鸣岁将晏，蒹葭凄以霜。
思君隔山海，道路悠且长。
睇彼参与辰，清夜悲未央。
狂飙西北至，一雁方南翔。
言念畴昔欢，与子同衣裳。
安知异寒暑，日月不我将。
天高则有斗，川涉愁无梁。
忧心隐如惄，出户徒彷徨。

作者简介：[公元？年至一三六四年]字子章，巢县人。生年不详，约卒于元惠宗至正二十四年。慷慨有志节。早从余阙学，颇称之。太祖为吴国公，来归，从事幕府。朱文正开大都督府于南昌，命奎参军事。文正得罪，奎亦坐诛。奎工诗，著有望云集五卷，《四库总目》传于世。